ค่าเงินลอยตัว
ค่าเงินบาทที่กำลังปั่นป่วนจากการถูกนักเก็งกำไรค่าเงินโจมตีอยู่ในขณะนี้ ยังร้อนแรงต่อระบบเศรษฐกิจจนเริ่มมีเสียงเรียกร้องให้ธนาคารแห่งประเทศไทย (ธปท.) ดำเนินการแทรกแซงค่าเงิน
22 มี.ค. 2556

ค่าเงินบาทที่กำลังปั่นป่วนจากการถูกนักเก็งกำไรค่าเงินโจมตีอยู่ในขณะนี้ ยังร้อนแรงต่อระบบเศรษฐกิจจนเริ่มมีเสียงเรียกร้องให้ธนาคารแห่งประเทศไทย (ธปท.) ดำเนินการแทรกแซงค่าเงิน 
ปัจจุบันประเทศไทยใช้ระบบอัตราแลกเปลี่ยนลอยตัวแบบมีการบริหารจัดการ (Manage Float) ซึ่งเป็นการเปลี่ยนหลังจากวิกฤตต้มยำกุ้งในปี 2540 
ก่อนหน้านั้นประเทศไทยใช้นโยบายอัตราแลกเปลี่ยนแบบคงที่ โดยผูกค่าเงินบาทไว้กับค่าเงินเหรียญสหรัฐ แต่หลังจากถูกโจมตีค่าเงินบาทจนทุนสำรองทางการของประเทศลดลงเข้าขั้นวิกฤตจนต้องขอเข้ารับความช่วยเหลือจากกองทุนการเงินระหว่างประเทศ (ไอเอ็มเอฟ) 
ค่าเงินบาทลอยตัวแบบมีการบริหารจัดการนั้น ธปท.จะไม่ปล่อยให้ค่าเงินเป็นไปตามกลไกตลาด 100% หากเห็นภาวะผิดปกติ ก็จะเข้าแทรกแซงด้วยการใช้เครื่องมือจัดการ เช่น ดอกเบี้ย แทรกแซงผ่านตลาดซื้อคืนพันธบัตร (อาร์พี) หรือซื้อเงินโดยตรงผ่านตัวแทนที่ ธปท.ตั้งขึ้น เป็นต้น 
เครื่องมือแทรกแซงค่าเงินบาทนั้น ยังมีอีกหลายวิธี แต่ ธปท.จะเลือกใช้ตามความเหมาะสมและความรุนแรงของสถานการณ์ โดยปกติจะดำเนินมาตรการจากเบาไปหาหนัก เพราะจะต้องดูผลกระทบต่อตลาดและภาวะเศรษฐกิจด้วย